钦定古今图书集成/理学汇编/学行典/第115卷 > 周子通书 > 《圣》
## 钦定古今图书集成/理学汇编/学行典/第115卷 > 周子通书 > 《圣》

动而未形，有无之闲者，几也；

动静体用之闲，介然有顷之际，则实理发见之端，而众事吉凶之兆也　。几善恶者，言众人者也。“动而未形有无之闲” 者，言众人毫厘发动处，此理无不见。寂然不动者，诚也，至其微动处即是几。几在诚神之闲　，几虽已感，却是方感之初，通则直到末梢皆是通也。如推其极，到“协和万邦黎民，于变时雍” ，亦只是通也。几只在起头一些子。

几微故“幽。”

“理虽已萌，事则未著，微而幽” 也。